stanford-oval/wikipedia huggingface dataset:
דוד ג'ורג'יו מנדס
ביוגרפיה > ממאמריו ומחקריו > הערכה של מידת היעילות של רמה נמוכה של אלומה צרה של אור (Biobeam) בטיפול בכיבים בעור ובהבראה נדחית של פצעי ניתוח וקטיעה

המחקר שנערך (בשנת 1992) בשיטת כפולת סמיות בבית חולים ציבורי (בני ציון) הוכיח תוצאות משמעותיות מבחינה סטטיסטית בהארה עם אור אדום (660 ננומטר) בהשוואה לפלצבו של מהירות ואיכות הבראה של פצעי קטיעות וניתוחים אורתופדים.
ביוגרפיה > ספרים > "מי מפחד מרשלנת רפואית?" ספר בהוצאת ספרי ניב יוני 2019

בספר 300 עמודים של דיון על עשרים מקרי רשלנות רפואית בכירורגיה אורתופדית, מעוטר באיורים גרפים שאיירה רות באר.
ביוגרפיה > ספרים > "ארתריטיס ותנועה" או "תרגילי תפילה" כשיטה לשמירת חיוניות מפרקים (תוכננו עבור מפרקי הירכיים) 2007, 2013, 2014

"ארתריטיס ותנועה" או "תרגילי תפילה" זו שיטת תרגול לסובלים מדלקת מפרקים ניוונית ולמחלימים מניתוחי שתילת מפרקים, לשמירה על תנועת המפרק וחיוניותו. התרגול מבוסס על תנועה פסיבית של המפרק, שאיננה מכאיבה ומבוצעת כ"תנועה הפוכה" (reverse action) על ידי המתרגל עצמו מבלי לעבור את סף הכאב. חשיבות הפעלת המפרק בטווח תנועה מלא מוסברת בשמירת חיוניות סחוס המפרק. הנקבוביות המאפיינות את הסחוס מאפשרות לסירוגין את חדירת הנוזל הסינוביאלי לתוכו ואת הפרשתו לחלל המפרק. הסיכה של הסחוס עם הנוזל הסינוביאלי מזינה אותו ומפרישה את תוצרותיו. בשנת 2007, יצא ספר בעברית על שיטת "תרגילי תפילה" דרך Kotarim International Publishing, Ltd ובשנת 2013, יצא באנגלית "Arthritis and Motion" בהוצאת Amazon. באוקטובר 2014 יצאה מהדורה חדשה בהוצאת אמזון שנקראת "Pain Free Arthritis Exercises".
ביוגרפיה > ספרים > סדרת סיפורי משפחת קורונה, ספר בהוצאת ספרי ניב אפריל 2021

משפחת קורונה, שחברים בה שלל נגיפים שאוהבים להשתעשע עם בני האנוש ולגרום להם לכל מיני צרות, מתכנסת ומעלה זיכרונות מן העבר, ובהם מגפות שונות שחוללו במרוצת השנים, עד היום שבו פרצה מגפת הקורונה שהותירה את בני האנוש מבולבלים וחסרי אונים. נגיף קורונה, ששמו קווי-2, מתאר כיצד גרם למגפה ובה בעת משמיע ביקורת נוקבת על האופן שבו בני האדם בחרו להתמודד עימה. זהו סיפורה של הקורונה מנקודת מבט לא שגרתית, שמטרתה ללמד ילדים ובני נוער כיצד פועלים נגיפים ובעיקר – כיצד ראוי למגר אותם. איורים: רותי באר.
הערות שוליים

↑  עיתונאית, בתו של נתן שמואלי (כץ); ראו דוד תדהר (עורך), "נתן שמואלי (כץ)", באנציקלופדיה לחלוצי הישוב ובוניו, כרך יב (1962), עמ' 3961.
↑  Total hip arthroplasty in congenital dislocated hips, Mendes DG. Clin Orthop Relat Res. 1981 Nov-Dec;(161):163-79.  PMID 7332639
↑  Total knee arthroplasty, Soudry M, Iusim M, Mendes DG. Harefuah. 1980 Jun;98(11-12):488-92. PMID 7203190
| --- | --- |
בקרת זהויות :  NLI: 987007417698705171  VIAF: 13155646146418210112   WorldCat (עם VIAF): 13155646146418210112
קופה ראשית – דמויות

הדמויות הראשיות בסדרה
קופה ראשית היא קומדיית מצבים סאטירית ישראלית מסוגת מוקומנטריה, המתרחשת בסניף יבנה של רשת המרכולים הפיקטיבית "שפע יששכר". במהלך עונות הסדרה משתתפות דמויות מגוונות המתארות את המתרחש בחנות, לצד הדמויות הראשיות של צוות העובדים והלקוחות הקבועים.
הדמויות > עובדי "שפע יששכר"

| תפקיד | שם הדמות | השחקן | עונה 1 | עונה 2 | עונה 3 | עונה 4 | עונה 5 |
| --- | --- | --- | --- | --- | --- | --- | --- |
| מנהלי הסניף | שירה שטיינבוך | נועה קולר | ראשי | ראשי | ראשי | ראשי | ראשי |
| מנהלי הסניף | חווה | גליה ישי | אורח |  |  |  |  |
| מנהלי הסניף | אווה בר-און | לודמילה חן | אורח |  |  |  |  |
| מנהלי הסניף | יעקב כרמונה | חיים זנאתי | אורח |  |  |  |  |
| עובד כללי בכיר | ראמזי עבד ראמזי | אמיר שורוש | ראשי | ראשי | ראשי | ראשי | ראשי |
| קופאים | כוכבה שביט | קרן מור | ראשי | ראשי | ראשי | ראשי | ראשי |
| קופאים | אסתי צגאי | אביבה נגוסה | ראשי | ראשי | ראשי | ראשי | ראשי |
| קופאים | דוד | טל טירנגל |  | משני |  |  |  |
| קופאים | אבתסאם בהלול | יסמין בכריה |  |  | משני |  |  |
| קופאים | כוכבה "היפה" | יובל שרף |  |  | אורח |  |  |
| קצבים | ניסים שמעוני | יניב סוויסה | ראשי | ראשי | ראשי | ראשי | ראשי |
| קצבים | אנטולי קירילנקו | דניאל סטיופין | ראשי | ראשי | ראשי | ראשי | ראשי |
| מאבטח הסניף | מרדכי צ'יבוטרו | יעקב בודו | ראשי | ראשי | ראשי | ראשי | ראשי |
| מנהל הרשת | אביחי גרציאן | יגאל עדיקא | ראשי | ראשי | ראשי | ראשי | ראשי |
| מנכ"ל הרשת | יששכר שקדי (שקדיסלבסקי) | רוני בליץ | אורח |  | אורח | אורח | אורח |
| ירקנים | חזי כהן | אושיק לוי | משני |  |  |  |  |
| ירקנים | נעמי לוי | מיה לנדסמן | ראשי | ראשי | ראשי | ראשי | ראשי |
| סמנכ"ל כוח אדם של הרשת | אפי רפפורט | אופיר וייל |  |  | אורח |  |  |
| עובדים כלליים | דייזי נברסון | מייקל קביה פורגוד אהרוני | משני |  | משני | אורח |  |
| עובדים כלליים | אלעד פליישמן | לישי זטלאוי |  |  | משני |  |  |
| עובדים כלליים | יעקב מלאסה | דניאל טגאו |  |  | משני |  |  |
| עובדים כלליים | ישי פוטרוך | דרור טייכנר | אורח |  |  |  |  |
| עובדים כלליים | סוהא עבד ראמזי | לונא מנסור |  | אורח | אורח | אורח |  |
| עובדים כלליים | 4 שחקני קבוצת "מכבי שעריים" | 4 שחקני קבוצת "מכבי שעריים" |  | אורח |  |  |  |
| עובדים כלליים | אלירן מוצפי | אור בן מלך |  |  | אורח |  |  |
| עובדים כלליים | פי.ג'יי בילופס הבן | מתן און ימי |  |  |  | אורח |  |
| מנקים | מאריסה קנדאורוב | אמיליה לנצמן | משני |  | משני | משני | משני |
| שליח | גזר | יובל שגב |  | אורח |  |  |  |
↑  השתתפו בפרק אחד, "הדרבי הגדול", כדי לנצח את "אושר לוי" במשחק.
הדמויות > לקוחות "שפע יששכר"

| שם הדמות | השחקן | עונה 1 | עונה 2 | עונה 3 | עונה 4 | עונה 5 |
| --- | --- | --- | --- | --- | --- | --- |
| אמנון טיטינסקי | דב נבון | ראשי | ראשי | ראשי | ראשי | ראשי |
| שוני וייס סטרטינר (קלוגהפט) | דורית לב-ארי | ראשי | ראשי | ראשי | ראשי | ראשי |
| נתן פרנקו | רודי סעדה | ראשי | ראשי | ראשי | ראשי | ראשי |
| סוף סטרטינר (קלוגהפט | ירין אורון |  | משני | משני | משני |  |
| מוש וייס סטרטינר קלוגהפט | משה פרסטר | משני | משני | משני | משני | משני |
| שירלי פרנקו | נעמה אמית | אורח | אורח | אורח | אורח | אורח |
| גב' פפרני | רות פרחי | משני | משני |  |  |  |
| חפצי אלוני | דליה מזור |  | אורח |  |  |  |
| בוליסה ארביב | לבנה פינקלשטיין |  | אורח |  |  |  |
| ישראל אהרוני | ישראל אהרוני | אורח |  |  |  |  |
| חיה ביסמנובסקי | ענת ברזילי | משני | משני |  |  |  |
| גאולה יצחקי | ענת פטלסקי | משני | משני | משני | משני | משני |
| סוניה טיטינסקי | רבקה גור | משני | משני | משני | משני | משני |
| סימה | יעל עמית | אורח |  |  |  |  |
| ד"ר זיידל | רמי שטרן | אורח |  |  |  |  |
| ברכה נויפלד | פלורנס בלוך |  | אורח |  |  |  |
| נטע ברזילי | נטע ברזילי |  |  |  | אורח |  |
| גברת בארבירו | מרים זוהר |  |  |  | אורח | אורח |
צוות העובדים הראשי > שירה שטיינבוך

מגולמת על ידי נועה קולר.
מנהלת סניף הסופר "שפע יששכר" ביבנה. שירתה כקצינת שלישות בצה"ל. מתלהבת וחייכנית בצורה מוגזמת, תמימה, עדינה וחסרת מודעות, ולעיתים העובדים מנצלים תכונות אלה. מעצבנת את העובדים פעמים רבות ללא כוונה. שירה שאפתנית מאוד,  מעריצה את סטיב ג'ובס ותמונותיו תלויות במשרדה. נוהגת להתעמת על רקע זה עם אורן קושתאי, מנהל הסופר השכן של הרשת המתחרה "אושר לוי". משוכנעת שהיא מנהלת מוצלחת, בעלת קריירה, אך בפועל עובדי הסופר מנצלים אותה. למרות זאת, היא בטוחה בעצמה יותר מדי, ומעבירה לעובדיה פעילויות הווי רבות, שלרוב גורמות לעובדים לסבל וגורמות להם לא לאהוב אותה.
מעריצה של הסרט "ריקוד מושחת". למדה מנטורינג ולימודי הגנה עצמית, נוהגת לפעול לחינוך צוות הסניף באמצעות הכשרותיה המקצועיות ואף מנסה לסייע על ידי שליחת הצוות להשתלמויות (אף אם אינן נחוצות או רצויות). רווקה בשנות השלושים לחייה.
על אף טוב ליבה, שירה מתנשאת ו"גזענית של ציפיות נמוכות". היא רואה את עצמה נעלה על שאר עובדי הסופר המוחלשים לטענתה, ושחצנותה גורמת לה לראות עצמה כמלאך הגואל שתפקידו לעזור לעובדים לחלץ עצמם מהמעמד הסוציואקונומי הנמוך. למשל, באחד הפרקים היא מעניקה לאסתי הקופאית ממוצא אתיופי מלגה לצורך השלמת בגרויות, אלא שאסתי היא סטודנטית לקראת סוף התואר. שירה מתגוררת עם החתול שלה ואינה נוחלת הצלחה בזוגיות, מצב שהביא אותה להעמיד פנים מספר פעמים שיש לה בן זוג למרות שאינו קיים. במהלך הסדרה יצאה עם נוכל אף על פי שידעה שהוא עבריין מבוקש. כמו כן, נוטה לנסות לפלרטט ללא הצלחה עם צלם הסדרה, ואף עם לקוחות שונים בסופר. באמצע עונה 5 נכנסה להריון מתרומת זרע.
צוות העובדים הראשי > ראמזי עבד ראמזי

מגולם על ידי אמיר שורוש.
עובד כללי בכיר בסופר, ערבי-ישראלי המתגורר בג'סר א-זרקא. ראמזי הוא הדמות היחידה בסדרה שלא פוגעת באף אחד אחר. למרות המרחק מביתו לסופרמרקט שביבנה, ראמזי נוסע בארבע בבוקר לעבודה באוטובוס. תכונות מאפיינות של דמות זו הן טוב לב ותמימות, ונאמנות מוגזמת לסופר "שפע יששכר" ברמה כמעט דתית. למד בבית ספר מעורב בחיפה והתחיל לעבוד בסניף בגיל 13, ומאז הוא מקדיש לסופר את כל חייו ואף מגיל מוקדם יותר למד לשנן בעל פה תוויות של שמפו. הוא אינו לוקח ימי חופש בגלל אהבתו לעבודה. מדבר לרוב במשלב של לשון תקנית ובשפה גבוהה. מכנה את שירה "בוס גדול", או בקיצור "בוסגה", אוהב מאוד את שאר העובדים ונאמן לצמרת המנהלים של הרשת. מאוד קשור גם ללקוחות, מסביר פנים, ונוהג להיות בקיא בפרטים שהם חושפים בפניו. עוזר לעיתים קרובות ללקוחות מבוגרות. אחותו, סוהא, עבדה בסופר בפרק השני של העונה השנייה. חובב בייסבול מושבע, בצעירותו שיחק בנבחרת המקומית של הכפר.
בסוף העונה הרביעית עזב את הסופר לאחר שהבין כי הצית אותו בטעות, ועמד לעזוב לקנדה. צוות הסופר, בחיזוקה של הזמרת נועה קירל, נסע לג'סר א-זרקא על מנת לשכנעו לחזור. כאשר ראמזי עדיין לא הסכים לחזור, צ'יבוטרו הכה את ראמזי עם המגנומטר שלו. הצוות מחזיר את ראמזי המעולף לסופר. כשראמזי מתעורר מעלפונו, הצוות משכנע אותו שהוא למעשה חלם.
השחקן אמיר שורוש הסביר את הדמות:
"בכל יום מבחינת ראמזי עבד ראמזי, הוא כבר בטופ, בשיא. הוא המלך של הממלכה שלו, ממלכה שהוא דואג לה גם בימי חופש שהוא אף פעם לא לוקח. המסירות הזאת לעבודה היא לא כדי להתקדם או להרוויח יותר. הוא מגשים את עצמו בתפקיד הזה."
"זו לא תמימות, זו טוטאליות בכל דבר שקשור לשפע יששכר. אף אחד לא מנצל את ראמזי, זה הוא שנהנה ורוצה לתת. הרצון של ראמזי הוא שהכול יהיה מושלם בסופר, במדפים, בשירות – ופסגות חייו הן רגעים שקשורים לעבודתו בסופר. [...] ראמזי ממש סובל כשהוא נמצא רחוק משפע יששכר, בגלל הדאגה מכך שהדברים לא מתנהלים כמו שהוא רוצה."
צוות העובדים הראשי > כוכבה שביט

מגולמת על ידי קרן מור.
קופאית שמאופיינת כעצלנית, שחצנית, נקמנית, צעקנית, סוציופתית, אנוכית, עצבנית, גסת רוח, תוקפנית, אלימה, מניפולטיבית וחסרת השכלה, ולמרות זאת כוכבה גאה בעצמה לא מתביישת במגרעותיה. נרמז בסדרה שלו הייתה רוצה הייתה יכולה לרתום את יכולותיה לטובה, אך היא בחרה שלא. מעדיפה לשנוא ולנקום על פני שיתוף פעולה ואהבה (לדוגמה בפרק יום האהבה). נוטה לריב עם כל לקוח השוהה בקופתה, ובמיוחד עם הלקוח אמנון טיטינסקי אותו היא מחשיבה כיריב שלה. כוכבה מוכרת באמצעות המילה "נבלות". במהלך מספר פרקים מפגינה כוכבה הערצה לאחים גיא ורועי זוארץ, ומוכנה לעשות דברים רבים על מנת להיות נוכחת בהופעותיהם.
כוכבה חברה טובה של ניסים ואנטולי ואוהבת למתוח יחד איתם את צוות העובדים בסופר. נוטה לעיתים תכופות לנצל את תמימותה של שירה אותה היא מכנה "פצלוחה". לעיתים מוזכרת בבחירתה לחמצן את שיערה. מתגוררת ביבנה.
כוכבה גרושה ואם לארבעה ילדים, ששניים מהם ילדה עוד במהלך לימודי התיכון. במהלך הסדרה, נחשפו שמותיהם של שלושה מילדיה – ג'סיקה, קו-סיטל ואוצר. במהלך העונה השלישית הפגינה מורת רוח והומופוביות כלפי בנה אוצר, שיצא מהארון ותכנן להתחתן עם החבר שלו גון, ועודדה אותו לפתח קשר עם אישה. כאשר נודע לה שחברתו החדשה של בנה היא קרובת משפחתה של שירה, שינתה את דעתה לקצה השני וחיבלה בקשר ביניהם יחד עם שירה. לקראת החתונה של אוצר עם גון הפיקה לו קליפ מושקע עם משתתפים רבים. קליפ זה הוא המעשה הטוב ולא אנוכי היחיד של כוכבה.
עברה לסופר המתחרה "אושר לוי" בפרק הלפני-אחרון של העונה השנייה, וחזרה אל "שפע יששכר" בפרק הסיום של העונה השנייה. בעונה החמישית מתגלה כי יש לה אחות בת 7 בשם ניבי מאביה.
כוכבה היא מעין אנטיתזה לדמותה של לובה הקופאית (טל פרידמן) מ"ארץ נהדרת". כוכבה גם מוצגת בניגודיות לשירה האכפתית והשאפתנית, אך מצד שני אינה אהודה בקרב הצוות וחסרת הצלחה עם גברים.
צוות העובדים הראשי > ניסים שמעוני

מגולם על ידי יניב סוויסה.
עובד כקצב בקצבייה של הסניף יחד עם חברו הטוב אנטולי. הקשר בינו לבין אנטולי דומה לקשרים בין שאר הדמויות בסדרה, עובדים ולקוחות, בכך שהוא אינו אמיתי וכאשר נוח לו הוא מנצל את אנטולי (למשל את חוסר השליטה שלו בעברית במשחק 'ארץ עיר'). עייף לעיתים קרובות. שירת כחובש קרבי בגולני. מרוקאי ודתי, היה גם דתי בצעירותו. בתקופת שירותו הצבאי היה חילוני ולאחר מכן חזר בתשובה. נשוי למלי (טלי בן יוסף). אוהב למתוח את עובדי הסופר ביחד עם כוכבה ואנטולי. כמו כוכבה גם הוא מכנה את שירה "פצלוחה". מזכיר את סבתו כנעם במספר הזדמנויות וטוען שהיא עולה לו בחלומות ומגלה לו עתידות.
בעברו היה שחקן כדורגל קיצוני שמאלי במכבי נתניה, ואף כצעיר נבחן בקבוצת ארסנל האנגלית.
צוות העובדים הראשי > אנטולי (סרגיי) קירילנקו

מגולם על ידי דניאל סטיופין.
אנטולי הוא עולה חדש ממולדובה. עובד כקצב בקצבייה של הסופר ביחד עם חברו הטוב ניסים, והם מבצעים מעשי קונדס ונוהגים לבזבז את זמן העבודה. אנטולי חמום מוח שנוטה להתעצבן בקלות ולהתערב בענייניהם של אנשים אחרים. נוהג להוסיף את המילים "טאק" ו"יפונומייט"  בכל דבר שהוא אומר.
אנטולי נשוי למאשה, אך יחסיהם רעועים עקב כך שהוא מרבה להסתכל על נשים אחרות ובשל כך מאשה מעיפה אותו מביתם פעמים רבות. מתגורר ביבנה.
ייצג את מולדובה באירוויזיון 1998, כאשר עוד נקרא סרגיי. עקב השתתפותו בלהקת "מולדובסקיה פאלאצ'י" ("התליינים ממולדובה"), כונה סרגיי "פאלאץ'". בעקבות הביזיון שהגיעו למקום אחרון באירוויזיון, הוא שינה את שמו לאנטולי ועלה לישראל.
צוות העובדים הראשי > אסתי צגאי

מגולמת על ידי אביבה נגוסה.
קופאית ממוצא אתיופי. צינית, שנונה וחכמה, מרבה להתנשא במוצאה או בחוכמתה על שאר עובדי הסופר. לומדת לתואר ראשון ועובדת בסופר כעבודה זמנית שהיא רק רוצה לסיים. ידידה של בנה של כוכבה, אוצר. אסתי מייצגת במידה רבה את הצופה עצמו בסדרה, שרואה את המתרחש בסופר מהצד, אם כי לעיתים קרובות היא נגררת אחרי השטויות שעובדי הסופר האחרים עושים.
מנהל האזור אביחי רומז פעמים רבות כי הוא מעוניין באסתי, אך היא אינה מעוניינת בו כלל, וחשה מוטרדת על ידו, מוכר בזה שהוא אומר לה "אחלה טייץ" ונותן לה לייקים ברשתות חברתיות. כמו כן ראמזי ונעמי רבו על חיבתה של אסתי, אך לאסתי היה חבר באותה העת.
צוות העובדים הראשי > מרדכי צ'יבוטרו

מגולם על ידי יעקב בודו.
המאבטח של הסופרמרקט המועסק כעובד קבלן מטעם חברת "רעם ביטחון". מבוגר מאוד שמגיב באיטיות לאירועים הקורים בסופר, אף על פי שמחשיב את עצמו כמתאגרף מצטיין. היה לטענתו מאמן מבוקש באגרוף. בזמנו הפנוי הוא שחקן פעיל בתיאטרון יידישפיל. שלוש פעמים אלוף ישראל באגרוף. קצין חיל המודיעין במוצב החרמון בזמן מלחמת יום הכיפורים. כוכבה, ניסים, אנטולי ועוד חלק מעובדי הצוות מכנים אותו "מגנומטר המחץ".
צוות העובדים הראשי > אביחי גרציאן

מגולם על ידי יגאל עדיקא.
מנהל אזור ברשת "שפע יששכר". אדם חם מזג, עממי, גס רוח ורודף פרסום ועושר. לא מחבב את שירה, טועה בשמה הפרטי, משפילה רבות ומכנה אותה "ריקי", נוטה לקחת קרדיט על רעיונות שהיא יזמה. מאוהב באסתי ופונה אליה פעמים רבות בהערות. נשוי לעופרה אך מחפש בגלוי נשים אחרות, נפרדו לזמן קצר ובמהלך זמן זה אביחי ניסה לצאת עם נשים אחרות באמצעות אפליקציות של היכרויות, ואף ניסה לחזר בגלוי אחר אסתי. לבסוף, חזר לנהל מערכת יחסים עם עופרה.
בעונה הרביעית של הסדרה, מסופר כי מנכ"ל הרשת, יששכר שקדי, מתכוון להעניק סמנכ"לות או לאביחי או למתחרו גדי לייפר, אותו אביחי אינו מחבב, ובסוף עונה 4 קיבל את התואר מיששכר.
לקוחות ראשיים > אמנון טיטינסקי

מגולם על ידי דב נבון.
רווק מזדקן הגר בבית אמו וחי על חשבונה. פרופסור להיסטוריה בטכניון. מאופיין כקמצן, ממורמר, אגואיסט, קטנוני, עצבני ועקשן. מנסה לא לשלם על כלום ומרבה בשל כך להתעמת עם כוכבה ונעמי. הוא נוהג להגיע מדי יום לסופר על מנת לקנות לבן, מיץ עגבניות או כנף עוף אחת, והוא משלם במטבעות אותם מוציא משקית ששם בתוך פאוץ', שאיתו הולך תמיד. שרוי באכזבה מתמדת כאשר לא מקבל דברים בחינם.
טיטינסקי יצא עם חפצי אלוני, אותה החשיב לאהבת נעוריו. אחת התכונות שאהב בה ביותר זה שהיא פמיניסטית ולא מוכנה שישלמו עליה. כאשר פגש בה בסופר לאחר שנים רבות נראה שהתרגש מאוד לראותה, אך יחסיהם לא הבשילו עקב כך שדרש לקבל בחזרה את מקומו בתור לקצבייה. כמו כן, ניהל רומן קצר עם כוכבה כאשר זו חשבה שזכה בלוטו.
טיטינסקי בעל מכונית ירוקה מסוג סובארו ג'אסטי, המופיעה גם בעונה השנייה (פרק "חמישים מיליון") וגם בעונה השלישית (פרק "15 דקות").
לקוחות ראשיים > שוני וייס סטרטינר

מגולמת על ידי דורית לב-ארי.
מנטורית אמידה ומתנשאת הנוטה להתערב בכל דבר הקורה בסופר, ואוהבת לעשות שיימינג לאנשים. מצלמת בטלפון כל מיני דברים שלא לרוחה ומאיימת להביא את עיתונאית הצרכנות נגה ניר נאמן. מדברת רבות עם חברתה המכונה "פצקלע" במהלך ביקוריה בסופר.
נשואה בשנית למוש ואמא לשני בנים, גומא וסוף, ולבת נילוס.
יש לשוני יחסים מורכבים עם לקוחה מתנשאת אחרת הנקראת דליה אביטל-גינוסר, וטועה בשם המשפחה שלה במכוון. שוני כל הזמן מתייחסת כלפיה בחיבה ואף ברגשות הערצה לכאורה, אבל בפועל טוענת שאינה סובלת אותה ותעשה הכל נגדה.
שומרת באדיקות על תזונה בריאה ולא מכניסה לביתה דברי מתיקה מעובדים. כמו כן, מנסה לשמור על קיימות (לא תמיד בהצלחה) ואף מטיפה לכך, מתנגדת לחיסונים והפלות ומאמינה בתאוריות קשר שונות עליהן אף כתבה מספר ספרים. כמו כן, היא אתיאסטית המתנגדת לכפייה דתית ואף התעמתה עם שליחי חב"ד בחנוכה ועם הכוונה למנוע ממנה רכישת חמץ בפסח.
שם משפחתה, סטרטינר, הוא מחווה לשם משפחתו של עורך הסדרה עמית סטרטינר.
דמותה של שוני מבוססת על דימוי ה"קארן", שמתאר אישה מתנשאת שחושבת שהכל מגיע לה.
לקוחות ראשיים > נתן פרנקו

מגולם על ידי רודי סעדה.
בחור ערמומי ותחמן. נשוי לשירלי ואבא לילדה בשם מאיה ולילד בשם נאור. לעיתים קרובות מנסה לרצות את שירלי ובמקביל לסיים את הקניות כמה שיותר מהר, כדי לשחק כדורגל עם החברים שלו ולבלות איתם ביחד. אוהב להמשיל את עצמו למסי. סבתו של נתן היא בולגריה, וסבו קנה וילה בעין כרם.
דמויות משניות > עובדים נוספים ב"שפע יששכר"

נעמי לוי (מיה לנדסמן) – עובדת מחסן וירקנית בסופרמרקט; מכונה "בוצ'ה". לסבית שהתחרתה על ליבה של אסתי כנגד ראמזי בעונה הראשונה. בעונה השנייה, היא עוזרת לאסתי וכוכבה בקרב על המזגן. אוהדת שרופה של מועדון הכדורגל ברצלונה ובמיוחד של ליונל מסי. בעונה הרביעית, מתגלה כי היא מסתירה מאביה את היותה לסבית. כאשר היא מגלה לאביה את היותה לסבית, הוא מתעלף מתדהמה ומפונה אל בית החולים. כשאביה של נעמי מתעורר מתרדמתו, מסתבר שהוא סובל מאובדן זיכרון לטווח קצר ולא זוכר את הגילוי של נעמי. למדה בבית הספר עד כיתה ג'. מרבה להתעמת עם אמנון, ולהתעצבן עליו בצורה אגרסיבית.
חזי כהן (אושיק לוי; עונה 1) – ירקן. בשנות ה-60 לחייו. מכור לעישון, ובשל כך קולו צרוד. לקראת סוף העונה התפטר ויצא לפנסיה, בעקבות ניתוח מוצלח של תרומת כליה. בן דודו של אמנון, שתרם לו את כלייתו.
דייזי נברסון (מייקל קביה פורגוד אהרוני; עונות 1 ו-3–5) – עובד קונגולזי שעבד בסופר במשך מספר פרקים. התגלה כגנב הטלפונים של עובדי הסופר. לטענתו גם ככה יחשבו שהוא גנב, אז לפחות יהיו לו פלאפונים. בפרק ה-12 של עונה 3 הוא מגורש לקונגו לאחר שפג תוקפה של אשרת העבודה שלו והוא הופך לחלק מנבחרת השחייה הצורנית שלה ובעונה 4 חוזר לישראל. חבר טוב של ראמזי.
מאריסה קנדאורוב (אמיליה לנצמן; עונות 3–5) – עובדת ניקיון ואופה בסופר, ממוצא רוסי. יודעת לדבר ברוסית. איבדה טבעת שפרנקו קנה לשירלי אשתו. מתאהבת באמנון בעונה 5.
דוד (טל טירנגל; עונה 2) – קופאי העובד לצד אסתי וכוכבה.
אבתסאם בהלול (יסמין בכריה; עונות 3–4) – קופאית ערבייה-ישראלית העובדת לצד כוכבה.
דמויות משניות > לקוחות נוספים בסופר

מוש וייס סטרטינר קלוגהפט (משה פרסטר) – בעלה הכנוע של שוני. אדם רגיש וביישן. שוני מרבה לצעוק עליו, ללעוג לו ובפרק "אנטולי מתערב" מסתבר שהיא גם מתעללת בו בבית. שם משפחתו המקורי היה קלוגהפט אך עם נישואיו לשוני החליף אותו בשם משפחתה ושם המשפחה של הגרוש שלה. בעונה הרביעית, מוש מצטרף לצוות של מנקי רחובות, אך במהרה עוזב אותם, על פי פקודתה של שוני. פראייר, מאוד לא אסרטיבי ונוהג להגיד כן לכל מה שאומרים לו. בנוסף מוש הוא תלת לשוני ודובר אנגלית ורוסית לצד עברית.
גברת פפרני (רות פרחי; עונות 1–2) – לקוחה מבוגרת והמועדפת ביותר על ראמזי, על אף שהיא לא שומרת לו אמונים – בנוסף לסופר "שפע יששכר" קונה גם בסופר המתחרה "אושר לוי" וב"מחסני עד" ואף מנצלת אותו על מנת שיעזור לו בסחיבת המצרכים. דוברת הונגרית. אחד הפרקים בסדרה מוקדש לה. נפטרה בפרק הזמן שבין עונה 2 לעונה 4 (נרמז במהלך עונה 3 שנפטרה), ראמזי מבקר בקברה בפרק 11 של עונה 4.
גברת גאולה יצחקי (ענת פטלסקי; אורחת בעונה 1, 2-5)– לקוחה קבועה וממורמרת בסופר. נוהגת להגיד "גועל נפש" על אירועים רבים הקורים בסופרמרקט, ובפרט בקופה. בנה (גור עדן) הופיע בעונה 3, אז עזר לה להתבטא כאשר איבדה את הקול. על פי "הקצבייה" (פודקאסט בהגשת ניסים ואנטולי המלווה את הסדרה) היא עוסקת באופן אירוני בהוראת עברית.
סוניה טיטינסקי (רבקה גור; אורחת בעונה 1, 3-5)– אימו המתעללת של אמנון טיטינסקי. מאלצת את אמנון לערוך את הקניות עבורה. בעונה השלישית נכנסה לזוגיות עם צ'יבוטרו. היא היחידה מבין הקשישות שלא נעזרת בראמזי.
סוף סטרטינר (ירין אורון; עונות 2–4) – הבן של שוני. טוב בחישובים במתמטיקה. בעונה 4, הוא מגלה כישורי משחק.
דליה אביטל-גינוסר (נועה יהודאי; אורחת בעונות 2-5) – מתרימה למען ארגוני צדקה בסופר ושותפה בארגון 'כדור אחד', המכירה את שוני וגורמת לה להתחרות עמה. תומכת קיצונית באיכות הסביבה, בעונה 4 כמועמדת מטעם עצמה לתואר "יקיר העיר יבנה". שוני מרבה להתבלבל בין שמה לבין השם דליה אבוטבול.
דמויות משניות > דמויות נוספות

אורן שקדי (במאי הסדרה בעונות 1–3), לעיתים גם מכונה "שינקין", הוא הקול אשר מראיין את הדמויות השונות. הפרטים שהוא מצהיר על עצמו בסדרה לא תמיד מתואמים עם המציאות לגביו כך שהוא דמות בפני עצמה ולא מייצג את עצמו. בעונה 1 הוא מצהיר שהוא מתגורר ברמלה. בעונה 3 הוא מסרב לעשות קליפ חתונות עבור כוכבה בטענה שזה לא הז'אנר שלו. אף על פי ששקדי אינו הבמאי של עונות 4 ו-5, הוא ממשיך לגלם בקולו את המראיין גם בעונות אלה.
יששכר שקדי (שקדיסלבסקי; רוני בליץ) – מנכ"ל רשת הסופרמרקטים "שפע יששכר". מקפיד על ניקיון בסניפיו. אשתו לאה מתה בעונה 4.
אורן קושתאי (רמי הויברגר) – מנהל הסניף השכן של הרשת המתחרה "אושר לוי". אדם לא נעים, כהגדרתה של שירה שטיינבוך, שמחפש לריב איתה ולצחוק עליה. מכנה את שירה בהתנשאות 'סוכרזית'. מנסה להעביר את כוכבה ל"אושר לוי" ומצליח לתקופה מסוימת. איש מאוד אמיד, הנוהג במכונית יוקרה מסוג מרצדס-בנץ GLE.
דמויות אורחות > עונה 1

ישי פוטרוך (דרור טייכנר) – עובד חדש בסופר שנקלט ביום שבו התרחש פיגוע בעיר, אך התגלה כמי שהיה אחראי לרצח אחר ונתפס על ידי המשטרה.
יעקב כרמונה (חיים זנאתי) – בא להחליף את שירה כמנהל הסופר. חבר של כוכבה מהצבא. פוטר בעקבות כוכבה שהפיצה עליו שמועות.
חווה (גליה ישי) – באה להחליף את שירה כמנהלת הסופר לאחר חמישה מנהלים שונים. דומה באופייה לכוכבה, מה שגרם לכוכבה לחבב אותה תחילה, אבל לשנוא אותה בהמשך.
תומר (סער שרון) – מנהיג חבורת נערים, המנסה לשכנע את אמנון לקנות להם סיגריות.
ישראל אהרוני – מופיע בתפקיד עצמו כלקוח שהגיע ליום קניות רגיל בשפע יששכר. אביחי, מנהל הרשת, דורש משירה לדאוג ששהותו בסניף תתפרסם, על מנת שתהווה פרסומת לרשת.
סימה (יעל עמית) – לקוחה רווקה, רוצה לקנות רק את הבושם לאישה מתוך מארז זוגי ומאחדת כוחות עם אמנון שרוצה רק את הבושם לגבר.
אוצר שביט (עידו ברטל) – בנה של כוכבה, ידוע וברור לעין שהוא הבן המועדף עליה, יש להם קשר טוב ביחד. כוכבה רצתה לקרוא לו "נסיך" אך עקב כך שהייתה טחינה בשם זה, בחרה בשם "אוצר". כוכבה הסתייגה מכך שכביכול התחיל עם אסתי אך לבסוף מגלה מאסתי שהוא בעצם הומוסקסואל. בפרק 6 בעונה 3 מתגלה כי הוא ביסקסואל. מאורס לגון (המכונה "סרוח"), אך נפרד ממנו עקב לחץ שהפעילה עליו אימו, כוכבה, ויוצא לתקופה קצרה עם מאור שטיינבוך. לבסוף, חוזר לאירוסיו עם גון. בסוף עונה 3 הם מתחתנים בסופר.
גבריאל משולם (ארז דריגס) – עורך דין המייצג את אמנון כאשר הוא מאיים לתבוע את רשת שפע יששכר.
חיה ביסמנובסקי (ענת ברזילי) – לקוחה עשירה-לשעבר, "בת שלושים פלוס" להגדרתה. בעלה שלום נמצא בכלא בגלל הרצת מניות וגניבת כספי פנסיה מהעובדים.
מאשה קירילנקו (לידיה טרנבסקי) – אשתו של אנטולי, שמוזכרת רבות ונשמעת בקולה. נהוג להציגה בסדרה כשהיא בהריון מתקדם מאוד (או כלשונו של אנטולי – "מאשה חודש תשע"). מופיעה גם בעונה 3.
גומא סטרטינר – הבן של שוני.
דמויות אורחות > עונה 2

סוהא עבד ראמזי (לונא מנסור) – אחות של ראמזי. עובדת בסופר למשך זמן מסוים, ומתאהבת בעובד של הרשת המתחרה, "אושר לוי". מופיעה גם בעונה 4
חגי וייס/שי רשף (ירון ברובינסקי) – בן זוגה של שירה לזמן קצר, על אף שהיא יודעת שהוא נוכל ומתחזה המשתמש בשם בדוי. נפרד משירה בגלל הקול שלה.
חפצי אלוני (דליה מזור) – לקוחה מנומסת. אהבת נעוריו של אמנון, נפגשת איתו בתור לקצבייה.
בוליסה ארביב (לבנה פינקלשטיין) – הייתה המחנכת של כוכבה.
עופרה גרציאן (הילה סורג'ון פישר) – אשתו המוזנחת של אביחי, כאשר הוא נפרד ממנה היא מתחילה לטפח את עצמה. הופיעה בתפקיד ראשי בפרק "סלסילות" בעונה 3 ובפרק "שברת שילמת" בעונה 5.
קו-סיטל שביט (לידור אדרי) – הבת הצעירה של כוכבה, אחותם של אוצר וג'סיקה. כוכבה רצתה לקרוא לה "שווה".
ברכה נויפלד (פלורנס בלוך) – דתייה. מנכ"לית ארגון הקואוצ'ינג היהודי, לקוחה בסופר. חברה של שוני.
שירלי פרנקו (נעמה אמית) – אשתו של נתן פרנקו. באחד הפרקים היא "מעבידה" את משפחתה בזמן שהיא קונה דברים לפסח. הופיעה גם בעונות 3-5.
יוני (דודו ארז) – מציג את עצמו כעורך דין של הרשת כמתיחה של שירה נגד ניסים. בפועל הוא עובד בחנות הצעצועים שממול לסופר.
מיכאל עשת בלום (עמית רגב) ודן-דן פזיאלי (אייל אפטר) – צמד אושיות רשת ששירה שוכרת כדי שיערכו קמפיין לרשת "שפע יששכר". בעונה 3 נודע שדן-דן פזיאלי נכנס לכלא.
גזר (יובל שגב) – עובד חדש בסופר, ששירה מעסיקה אותו בשביל ההובלות ובחרה בו לפי השיטה של סטיב ג'ובס, בסוף הוא מתגלה כגנב.
מנחם (איצ'ו אביטל) – היה השיפוצניק של אמנון. אמנון מחדש איתו קשר כדי לנצל אותו לבחירת ירקות בסופר, אך כשהוא מגיע מתברר שאיבד את שתי זרועותיו בתאונה.
גיל קופטש ונדב פרישמן (אחד מיוצרי הסדרה) – משחקים לקוחות הדומים לאמנון טיטינסקי, "המתרבים" בסופר בעת היעדרותה של כוכבה.
מאיה פרנקו (אביטל סוויסה) – בתם הגדולה של פרנקו ושירלי, מופיעה בפרק "פסח בא".
נאור פרנקו (שקד סריג) – בנם הקטן של פרנקו ושירלי, מופיע בפרק "פסח בא", לא מצליח בלימודים, מופיע גם בעונה 4.